
ABSTRACT

Studiul examinează statutul copiilor născuţi morţi şi a celor născuţi vii şi decedaţi înainte ca naşterea lor să fie înregistrată în registrul de evidenţa naşterilor, inclusiv a copiilor născuţi fără viaţă înainte de a atinge limita legală de viabilitate, independent de durata sarcinii.

Pentru fiecare ţară selectată, au fost abordate următoarele chestiuni:

- definiţia "copilului născut mort", precum şi a "copilului născut mort înainte de a atinge limita legală de viabilitate", ceea ce diferenţiază o naştere de un avort spontan, precum şi diferenţierea între copilul înregistrat în registrele de stare civilă şi fetusul uman asimilat unei "piese anatomice";

- condiţiile de înregistrare în registrele de stare civilă a naşterii copiilor, care din punct de vedere juridic sunt consideraţi născuţi morţi, precum şi a  copiilor decedaţi înainte ca naşterea lor să fie înregistrată în registrele de stare civilă, inclusiv a "copiilor născuţi fără viaţă înainte de a atinge limita legală de viabilitate";

- posibilitatea părinţilor de a proceda la înhumarea sau incinerarea "copiilor lor născuţi fără viaţă, care au atins sau nu limita legală de viabilitate";

- concediul de maternitate acordat mamelor acestor copii.

INTRODUCERE

Dreptul la nume şi cetăţenie sunt garantate la nivel internaţional. Înregistrarea naşterii garantează dreptul la identitate, în sensul că numele copilului este recunoscut, permiţând ulterior persoanei fizice să se bucure de drepturile consacrate de lege
.

Deşi Declaraţia cu privire la drepturile copilului, adoptată de ONU la 20 noiembrie 1959 nu conţine reglementări specifice cu privire la înregistrarea naşterii, art. 4 din Pactul internaţional cu privire la Drepturile Civile şi Politice, adoptat în anul 1966, specifică faptul că "fiecare copil născut va fi înregistrat imediat după naştere”.
De asemenea, art. 7 din Convenţia ONU cu privire la Drepturile Copilului (1989) consacră următorul aspect:  "Copilul se înregistrează imediat după naşterea sa şi are, prin naştere, dreptul la un nume, dreptul de a dobândi o cetăţenie şi, în măsura posibilului, dreptul de a-şi cunoaşte părinţii şi de a fi îngrijit de aceştia”. 

Deşi a fost proclamat la nivel internaţional, încălcarea acestui drept nu conduce la sancţionarea statelor care nu prevăd măsuri adecvate pentru a garanta înregistrarea naşterilor. Cu toate acestea, orice încălcare a acestui drept este considerat o încălcare a dreptului la respectarea vieţii private şi de familie, protejat de art. 8 din Convenţia Europeană pentru Apărarea Drepturilor Omului şi a Libertăţilor Fundamentale.

În acest sens, Curtea Europeană s-a pronunţat asupra drepturilor fundamentale ale omului. în cazul lui Eiks Mark vs Belgia, statuând că protecţia dreptului la familie trebuie să includă înregistrarea naşterii, independent de faptul că un copil e conceput de parteneri căsătoriţi sau care trăiesc în concubinaj
.

Încălcarea dreptului de a avea un nume este în mod expres sancţionată, de exemplu, în sistemul francez, care stabileşte necesitatea înregistrării în registrele de stare civilă a datei naşterii, a numelui şi prenumelui copilului, precum şi datele personale ale părinţilor. Art. 57 din Codul civil francez stabileşte că numele de botez al copilului trebuie să fie ales în comun de către părinţi. Un astfel de drept este irevocabil, astfel încât, în situaţia în care părinţii nu sunt cunoscuţi, un funcţionar public cu atribuţii în domeniu alege trei nume, dintre care ultimul devine numele de familie al copilului.

Mai mult, în cazul în care un copil este născut într-o altă ţară decât cea în care sunt născuţi părinţii săi, este necesar să se efectueze o înregistrare dublă în registrele civile din ambele ţări, ţara de origine şi ţara în care părinţii au cetăţenie. Înregistrarea în registrele de stare civilă a statului în care copilul a fost născut se produce în mod automat, personalul medical prezent la naştere având obligaţia legală de a raporta naşterea autorităţilor competente. O copie autentică şi completă a documentului de naştere trebuie transmis în ţara de cetăţenie a părinţilor. O astfel de transmitere face obiectul unui acord între state, care trebuie să integreze în reglementările interne prevederi ale dreptului internaţional privat.

Mai mult, o serie de state au adoptat reglementări ample pe această temă. De exemplu, potrivit art.1:19a din Codul civil al Olandei (cartea I, titlul 1.4 - despre starea civilă)
, certificatul de naştere este întocmit de către un funcţionar competent din localitatea în care se naşte copilul. În cazul în care locul de naştere al copilului este necunoscut, certificatul de naştere este întocmit de către un funcţionar din localitatea în care a fost găsit copilul, această localitate fiind considerată locul naşterii. 

Art.1:19b prevede că, în situaţii speciale, atunci când nu se cunoaşte data naşterii, numele copilului sau al mamei, certificatul de naştere se întocmeşte potrivit criteriilor stabilite de Parchet. Un duplicat al certificatului de naştere este trimis Ministerului Justiţiei. Potrivit art.1:19e, raportarea naşterii se poate face de mama copilului sau de tatăl acestuia, existând şi o obligaţie legală în acest sens. În cazul în care tatăl nu este cunoscut sau nu poate să realizeze acest lucru, obligaţia de raportare a naşterii revine persoanelor care au fost prezente la naştere, şefului instituţiei în care s-a produs naşterea sau unui alt angajat al instituţiei respective. Atunci când nu există persoane prezente la naştere, raportul trebuie întocmit de primarul localităţii în care s-a produs naşterea, în termen de 3 zile. Dacă termenul a fost depăşit, raportul privind naşterea se înaintează Parchetului.

Nu în ultimul rând, implementarea acestui drept este indispensabil din momentul înregistrării naşterii, conducând la reglementarea altor aspecte, cum ar fi respectarea perioadei de vaccinări, respectarea legislaţiei privind vârsta minimă de lucru, recunoaşterea capacităţii de exerciţiu, alte drepturi civile.

Progresul considerabil realizat în medicină şi aplicarea de strategii pentru reducerea morbidităţii şi mortalităţii perinatale şi neonatale a condus la o scădere importantă a procentului de decese în rândul nou-născuţilor, având ca rezultat salvarea unui număr important de copii născuţi prematur
. 

Decesele perinatale continuă însă să dea naştere la o serie de probleme de stare civilă specifice, existând două situaţii distincte:

• copilului născut mort;

• copilul născut viu, dar care moare înainte de a fi declarat şi înregistrat. 

Importanţa acestei probleme nu este pur academică, termenul de declarare al nou-născutului variind de la un stat membru al Uniunii Europene la altul. De exemplu, acest termen este următorul:

- 3 zile în Franţa, Olanda şi Elveţia; 
- 5 zile în Luxemburg; 
- 7 zile în Germania şi Austria; 
- 8 zile în Spania; 
- 10 zile în Grecia şi Italia; 
- 15 zile în Belgia; 
- 20 de zile în Portugalia; 
- 21 de zile în Scoţia; 
- 6 săptămâni în Marea Britanie.  
În ceea ce priveşte înregistrările la autoritatea abilitată de stare civilă, situaţiile medicale de viaţă sau de moarte sunt reglementate într-o varietate de moduri, înregistrarea copilului presupunând consecinţe juridice variate în funcţie de legislaţia aplicată de statul respectiv.

Potrivit art.7 al Convenţiei cu privire la drepturile copilului, adoptată de Adunarea Generală a Organizaţiei Naţiunilor Unite la 20 noiembrie 1989, “Copilul se înregistrează imediat după naşterea sa şi are, prin naştere, dreptul la un nume, dreptul de a dobândi o cetăţenie şi, în măsura posibilului, dreptul de a-şi cunoaşte părinţii şi de a fi îngrijit de aceştia. Statele părţi vor veghea ca aplicarea acestor drepturi sa respecte legislaţia lor naţională şi obligaţiile pe care acestea şi le-au asumat în temeiul instrumentelor internaţionale aplicabile în materie, în special în cazul în care nerespectarea acestora ar avea ca efect declararea copilului ca apatrid”.

Cu toate că, în mod clar, Convenţia stabileşte limita superioară de vârstă a beneficiarilor săi (18 ani, cu excepţia cazului în care legislaţia naţională prevede o vârstă mai mică pentru majorat), înregistrarea copiilor nu se aplică chiar din momentul în care începe viaţa şi nu orice copil conceput va fi neapărat înregistrat. Avortul a devenit atât de frecvent încât experţii în demografie susţin că de fapt a devenit o formă de controlare a naşterilor. Dar avortul nu trebuie confundat cu controlul naşterilor care previne de la început să se conceapă o nouă viaţă, avortul distrugând o nouă viaţă ce deja s-a format.

AUSTRIA

Legea din 1994 privind profesia de moaşă
 defineşte copilul născut mort.

Pentru a fi calificat, din punct de vedere juridic ca fiind un copil născut mort, acesta trebuie să aibă la naştere o greutate mai mare de 500 de grame şi să nu prezinte niciunul din semnele de viaţă enumerate de lege, printre care: bătăile inimii, respiraţie sau mişcare spontană.

Dacă copilul manifestă unele semne de viaţă la naştere, atunci el este considerat născut viu, independent de durata sarcinii femeii.

Prevederi referitoare la declararea şi înregistarea naşterii

a) Copilul născut mort

După aplicarea Legii din 1983 privind actele de stare civilă, cu modificările ulterioare, copilul născut mort este înregistrat în registrul de decese. 

Potrivit art. 19 din Legea privind starea civilă
 prevede faptul că în certificatul de naştere care se întocmeşte doar pentru copii născuţi vii, sunt introduse următoarele date: - numele şi prenumele copilului; - data şi locul de naştere; - sexul copilului; - numele de familie sau numele şi prenumele părinţilor, locul de reşedinţă, data şi locul înregistrării naşterii lor de către o biserică recunoscută legal sau o societate religioasă, după caz, în conformitate cu prevederile legale.

Art. 28 alin. 1 din aceeaşi lege reglementează conţinutul certificatului de deces: - numele de familie şi prenumele, sexul celui decedat, ultimul loc de reşedinţă, data şi locul de înregistrare a naşterii sale, apartenenţa sa la o biserică recunoscută legal. Conform alin 2, în cazul în care un copil se naşte mort, se menţionează numele planificat, dacă există, data şi locul de naştere al copilului, numele de familie şi prenumele părinţilor, domiciliul acestora. Înregistrarea în registrul de decese se face în termen de 14 zile şi se menţionează persoana care a făcut anunţul decesului, cea care a recunoscut paternitatea copilului sau mama, după caz. 
b) copilul născut mort înainte de a atinge limita legală de viabilitate
Copilul născut fără viaţă şi a cărui greutate este mai mică de 500 de grame este considerat ca fiind rezultatul unui avort spontan. Ca atare, acest copil nu este înregistrat în registrele de stare civilă.

Prevederi referitoare la înhumare

Legislaţia privind înhumarea sau incinerarea relevă competenţa landurilor
.

a) copilul născut mort
Toate textele de lege regionale referitoare la înhumare prevăd ca fiind obligatorii înhumarea sau incinerarea copilului născut mort, condiţiile de executare a înhumării sunt diferite, în funcţie de landuri.

Astfel, în landul Viena se acordă părinţilor un sprijin financiar. În landul Carintia, părinţii suportă toate cheltuielile aferente înhumării.
b) copilul născut fără viaţă inainte de a atinge limita legală de viabilitate

Cele mai multe texte de lege stabilesc ca fiind obligatorie înhumarea (sau incinerarea) corpului copiilor născuţi fără viaţă, înainte de a ajunge la limita legală  de viabilitate. Aceasta este situaţia în landurile: Austria Inferioară, Austria Superioară, Stiria, Voralberg şi Viena.

 În landul Tirol, problema înhumării (incinerării) este lăsată la aprecierea autorităţilor însărcinate cu administrarea cimitirelor.

Prevederi referitoare la concediul de maternitate

a) copilul născut mort

Legea privind protecţia mamelor
, încadrează mamele copiilor născuţi morţi în regimul de drept comun, potrivit căruia acestea beneficiază de un concediu de maternitate de opt săptămâni înainte de data prevăzută pentru naştere şi de un concediu de maternitate de opt săptămâni după naştere.

b) copilul născut fără viaţă înainte de a atinge limita legală de viabilitate

Atunci când sarcina nu se finalizează printr-o naştere, ci printr-un avort spontan, mama nu poate beneficia de concediu de maternitate. Dacă este necesar, aceasta poate beneficia de un concediu medical.

BELGIA

Circulara Ministerului de Interne din 13 decembrie 1848
 defineşte copilul născut mort astfel: este considerat născut mort, copilul fără viaţă scos din pântecele mamei după 180 de zile (6 luni) de sarcină.
De asemenea, în Codul civil
 a fost introdus articolul 80 bis, care se referă la declararea copilului născut fără viaţă. Dacă copilul este în viaţă în momentul naşterii, dar decedează înainte de a fi declarat şi înregistrat la Oficiul de stare civilă, este considerat născut viu, independent de durata sarcinii.

Prevederi referitoare la declararea şi înregistrarea naşterii 

a) Copilul născut mort

În timp ce pentru copilul născut viu şi decedat înainte ca naşterea acestuia să fie declarată la Oficiul de stare civilă se întocmesc atât un certificat de naştere cât şi un certificat de deces, pentru copilul născut mort nu se întocmeşte decât un document de declarare a copilului născut fără viaţă, care este înregistrat în registrul de decese.

 În Codul civil,  art. 80 bis se referă la modul de redactare a actului prin care ofiţerul de stare civilă constată naşterea unui copil fără viaţă. Astfel, prevederile legale dau posibilitatea părinţilor de a da un prenume acestor copii. Cu toate acestea, copiii respectivi nu pot primi un nume.

În situaţia în care părinţii sunt căsătoriţi, este obligatorie înscrierea numelui tatălui în documentul de declarare oficială a copilului născut fără viaţă.

În cazul în care părinţii nu sunt căsătoriţi, înscrierea numelui tatălui în documentul de declarare a naşterii copilului fără viaţă, presupune îndeplinirea uneia din următoarele două condiţii:

a) tatăl a recunosct copilul înainte de naştere;

b) tatăl nu a recunoscut copilul, dar înscrierea numelui său pe documentul de declarare a copilului este solicitată de mamă.

De-a lungul timpului au existat mai multe propuneri legislative de modificare a definiţiei date pentru copilul născut mort, cu scopul de a reduce limita legală de viabilitate la mai puţin de 180 de zile. 

b) copilul născut mort înainte de a atinge limita legală de viabilitate
Copiii născuţi fără viaţă înainte de a atinge limita legală de viabilitate de 180 de zile nu sunt înregistraţi în registrele de stare civilă şi nici nu primesc un prenume.

Prevederi referitoare la înhumare

a) copilul născut mort

Copilul care a atins pragul de viabilitate legală şi care este din punct de vedere juridic considerat născut mort, este înhumat sau incinerat ca orice alt defunct.

b) copilul născut fără viaţă inainte de a atinge limita legală de viabilitate

Pentru "copilul născut fără viaţă înainte de a atinge limita legală de viabilitate" de 180 de zile, reglementările nu sunt uniforme, deoarece legislaţia privind înhumarea sau incinerarea relevă competenţe regionale.

În regiunea Flandra, Decretul din 16 ianuarie 2004 privind funeraliile şi înmormântările
, permite părinţilor "copiilor născuţi fără viaţă înainte de a atinge pragul de viabilitate legală", să solicite înhumarea sau incinerarea, cu condiţia ca durata sarcinii să fi fost de cel puţin 12 săptămâni.

În regiunea Bruxelles a fost adoptat la 7 decembrie 2007 un act cu privire la aplicarea unui tratament demn în ceea ce priveşte fetuşii născuţi fără viaţă. Această prevedere legală impune tuturor comunelor, să creeze în cimitirele lor, parcele rezervate înhumării copiilor născuţi fără viaţă.

Părinţii acestor copii au, de exemplu, posibilitatea de a opta pentru incinerare. Cu toate acestea, această posibilitate vizează copiii care s-au născut după ce durata sarcinii a fost de cel puţin 15 săptămâni.
Circulara Ministerului de Interne din 9 septembrie 1999
 recomandă comunelor să rezerve în cimitirele lor o parcelă pentru înhumarea "copiilor născuţi fără viaţă" înainte de 180 de zile de gestaţie. Ca urmare, mai multe comune aplică această recomandare.

O propunere de reglementare a acestei probleme este în dezbaterea Parlamentului valon. Această propunere vizează, în primul rând, transformarea în obligaţie a recomandării făcute comunelor cu privire la înhumarea copiilor născuţi fără viaţă înainte de 180 de zile, iar pe de altă parte, să impună spitalelor de a proceda la incinerare, atunci când părinţii nu au decis să-şi înhumeze copilul născut fără viaţă.

Prevederi referitoare la concediul de maternitate

a) copilul născut mort

Dispoziţiile Legii din 16 martie 1971 privind dreptul la muncă
 se aplică, de o manieră egală, atât femeilor care au dat naştere la copii, care din punct de vedere juridic sunt consideraţi  "născuţi morţi", cât şi femeilor care au născut copii vii.

b) copilul născut fără viaţă înainte de a atinge limita legală de viabilitate

Aceeaşi Lege privind dreptul la muncă
 nu se aplică în cazul în care "copilul este născut înainte de a atinge limita legală de viabilitate" de 180 de zile. În această situaţie, mama poate beneficia, dacă este cazul, de un concediu medical.

FRANŢA

În februarie 2008, Curtea de Casaţie a Franţei a emis o serie de recomandări în care aduce precizări la definiţia noţiunii de copil născut fără viaţă. Astfel limitele care defineau statutul de copil fără viaţă au fost eliminate. Curtea de Casaţie a precizat că nu trebuie să se lase la latitudinea spitalului stabilirea faptului că un copil poate fi considerat fără viaţă în funcţie de greutatea fetusului sau de durata sarcinii. Prin urmare, orice copil născut fără viaţă în urma unei naşteri poate fi înscris în registrele de deces ale autorităţilor competente, indiferent de nivelul de dezvoltare a copilului. 

Codul civil
 distinge două situaţii, în cazul în care un copil decedează înainte ca naşterea sa să fie declarată şi înregistrată la Oficiul stării civile:

a) prezenţa certificatului medical de constatarea naşterii atestă faptul că un copil s-a născut viu şi viabil;

b)  absenţa certificatului medical de constatarea naşterii care să ateste că un copil s-a născut viu şi viabil.

Această deosebire a fost introdusă prin Legea nr. 93-22 din 8 ianuarie 1993 privind actele de stare civilă, familia şi drepturile copiilor
. 

Dacă certificatul medical de constare a naşterii, atestă faptul că un copil a fost născut viu şi viabil, dar a decedat, ofiţerul de stare civilă întocmeşte actul de naştere, precum şi actul de deces, iar naşterea este menţionată în livretul de familie, copilul primind un nume şi un prenume.

De asemenea, înhumarea sau incinerarea sunt obligatorii.

Drepturile sociale care izvorăsc ca urmare  a naşterii sunt acordate părinţilor. Astfel, mama beneficiază de un concediu de maternitate.

În conformitate cu recomandările Organizaţiei Mondiale a Sănătăţii, copiii care la naştere au o greutate de cel puţin 500 de grame, sau se nasc după o perioadă de 22 de săptămâni de sarcină se prezumă a fi viabili, independent de toate celelalte criterii.

În absenţa certificatului medical de constatarea naşterii, care atestă că un copil s-a născut viu şi viabil, dar a decedat, ofiţerul de stare civilă nu întocmeşte decât un document pentru copilul lipsit de viaţă.

Circulara nr. 2001-576 din 30 noiembrie 2001 privind copiii decedaţi înainte de declararea şi înregistrarea naşterii
, precizează că această procedură se aplică, pe de o parte, copiilor născuţi vii, dar care nu sunt viabili, iar  pe de altă parte, copiilor născuţi morţi, după un termen de 22 de săptămâni de sarcină sau care la naştere cântăresc cel puţin 500 de grame.

În această situaţie, copilul nu primeşte nume de familie, însă poate fi înscris în livretul de familie dacă părinţii doresc. Cu toate acestea, copiii pot primi un prenume. În plus, părinţii au la dispoziţie 10 zile, pentru a solicita corpul copiilor lor decedaţi, în vederea înhumării. În caz contrar, spitalul este cel care se ocupă de toate formalităţile pentru înhumare.

În schimb, un copil născut mort înainte de 22 de săptămâni de sarcină şi care a avut o greutate mai mică de 500 de grame, are statut de piesă anatomică. El face obiectul unei simple declaraţii administrative.

În această situaţie, nu este întocmit niciun act de stare civilă, iar instituţiile însărcinate eliberează părinţilor care doresc, un certificat de naştere pentru copilul născut mort. Corpul acestor copii este incinerat de instituţia medicală, cu excepţia cazului în care părinţii solicită corpul copiilor decedaţi, în vederea înhumării sau incinerării.

Germania

Legea cu privire la actele de stare civilă din 1998
, cu modificările şi completările ulterioare, defineşte copilul născut mort.
Potrivit acestei reglementări, pentru a fi calificat copil născut mort, copilul trebuie să se nască fără a manifesta niciunul din următoarele semne de viaţă: bătăi cardiace, pulsaţiile cordonului ombilical, respiraţie naturală. De asemenea trebuie să cântărească cel puţin de 500 de grame.

Dacă copilul a manifestat la naştere unele semne de viaţă, el este considerat un copil născut viu, independent de orice alte criterii, precum viabilitatea sa, greutatea sau durata sarcinii.
Prevederi referitoare la declararea şi înregistrarea naşterii
a) Copilul născut mort
Începând cu 1 iulie 1998, Legea privind starea civilă
 dispune că înregistrarea în registrul de evidenţă a naşterilor, a copiilor născuţi morţi, se va face cu menţiunea privind decesul acestora. De asemenea, legea dă posibilitatea părinţilor, în egală măsură, de a înscrie aceşti copii în livretul de familie, precum şi de a le da un nume şi un prenume, dacă doresc. Până la 30 iunie 1998, copiii născuţi morţi nu erau înregistraţi decât  în registrul de decese.
b) copilul născut mort înainte de a atinge limita legală de viabilitate (avorton)
În ceea ce priveşte copiii născuţi morţi, înainte de a atinge limita legală de viabilitate, adică cei care cântăresc mai puţin de 500 de grame, nu fac obiectul  niciunei înregistrări în registrele de stare civilă.

Prevederi referitoare la înhumare
Legislaţia privind înhumarea sau incinerarea relevă competenţa landurilor.

a) Copilul născut mort

Cea mai mare parte a textelor de lege referitoare la înhumare, stabileşte limita de greutate a copiilor care sunt calificaţi din punct de vedere juridic născuţi morţi, la 1000 de grame şi nu la 500 de grame. Prin urmare, corpul acestor copii este supus aceluiaşi regim juridic ca şi corpul oricărui alt defunct, adică acesta trebuie să fie inhumat sau incinerat.
b) Copilul născut fără viaţă inainte de a atinge limita legală de viabilitate

Unele prevederi legislative oferă, în egală măsură, posibilitatea părinţilor de a-şi înhuma copiii născuţi fără viaţă. Este vorba despre copiii care la naştere au cântărit mai puţin de 500 de grame (sau de 1000 de grame). În acest scop, acolo unde este cazul, părinţilor ar trebui să li se elibereze documentele justificative care atestă naşterea unui copil lipsit de viaţă. În realitate, atunci când copilul născut fără viaţă cântăreşte mai puţin de 500 de grame, el nu este considerat din punct de vedere juridic născut mort şi, ca atare nu este înscris în registrul de stare civilă.
În unele landuri, părinţii nu dispun, în mod expres, de posibilitatea de înhumare sau incinerare a copiilor lor născuţi fără viaţă. De asemenea, aceşti copii nu sunt consideraţi din punct de vedere juridic ca fiind născuţi morţi.

În această situaţie, este general admisă dispoziţia Codului Comunelor
 potrivit căreia, locuitorii unei comune posedă un drept de uz cu titlu particular, în ceea ce priveşte cimitirele. Acest lucru, conferă dreptul implicit acestor părinţi, de a-şi înhuma copiii lor născuţi fără viaţă.

Prevederi referitoare la concediul de maternitate

 a) Copilul născut mort

Legea privind protecţia maternităţii
, cu modificările şi completările ulterioare, interzice mamelor să-şi reia activitatea profesională, în primele opt săptămâni care urmează naşterii. Această dispoziţie se aplică atunci când femeia a dat naştere unui copil, care din punct de vedere juridic este considerat născut mort. Cu toate acestea, în circumstanţe excepţionale şi în absenţa contraindicaţiilor medicale, mama unui copil născut mort poate decide cu privire la reluarea activităţii profesioanle la două săptămâni după naştere.
b) Copilul născut fără viaţă înainte de a atinge limita legală de viabilitate

Atunci când copilul cântăreşte mai puţin de 500 de grame şi nu este calificat din punct de vedere juridic născut mort, legea consideră că durata sarcinii nu se sfârşeşte printr-o naştere stricto sensu, ci printr-un avort spontan. Ca urmare a acestui fapt, femeia nu poate beneficia decât de un concediu medical.

IRLANDA

Potrivit Legii din 1994 privind înregistrarea copiilor născuţi morţi
, pentru a fi calificat copil născut mort, acesta trebuie să nu fi manifestat niciun semn de viaţă la naştere, să cântărească cel puţin 500 de grame sau să se fi născut după o perioadă de sarcină de cel puţin 24 de săptămâni.

În situaţia în care copilul a manifestat unele semne de viaţă la naştere, atunci el este considerat născut viu, independent de greutatea sa şi de durata sarcinii.

Prevederi referitoare la declararea şi înregistrarea naşterii

a) copilul născut mort

Începând cu 1 ianuarie 1995, data intrării în vigoare a Legii din 1994 privind înregistrarea copiilor născuţi morţi
, părinţii îşi pot înregistra copiii născuţi morţi    într-un registru special. În acest caz, ei trebuie să dea acestor copii un nume şi un prenume.

Aplicarea acestei legi a fost retroactivă, astfel încât toţi părinţii care au dorit, şi-au putut înregistra copiii născuţi morţi înainte de anul 1995. Anterior acestui an, copiii născuţi morţi nu erau înregistraţi la Oficiul de stare civilă. 

Iniţial, termenul pentru declararea şi înregistrarea naşterii copiilor născuţi morţi era de 42 de zile. Legea din 2004 privind statutul civil
 a extins acest termen la 1 an, tocmai pentru a da părinţilor timpul necesar de gândire.

De asemenea, personalul medical prezent în momentul naşterii are obligaţia de a anunţa autorităţile civile competente, în legătură cu naşterea unui copil mort, astfel încât aceşti copii sunt identificaţi, chiar şi atunci când părinţii decid să nu-şi exercite dreptul pe care li-l conferă Legea din 1994.

b) copilul născut mort înainte de a atinge limita legală de viabilitate

Ceilaţi copii născuţi fără viaţă, de exemplu cei care cântăresc la naştere mai puţin de 500 de grame şi care au venit pe lume după o sarcină mai mică de 24 de săptămâni, nu fac obiectul niciunei înregistrări în registrele de stare civilă.

 Prevederi referitoare la înhumare

a) copiii născuţi morţi

Corpul "copiilor născuţi morţi" trebuie să fie  înhumate sau incinerate.

De asemenea, părinţii acestor copii pot beneficia, începând cu anul 1999, de un sprijin financiar.

Modalitatea de înhumare (cavoul familiei, mormânt individual sau parcele în cimitire destinate "copiilor născuţi morţi") este determinată de reglementările locale.

b) copilul născut fără viaţă inainte de a atinge limita legală de viabilitate

În lipsa unor dispoziţii explicite şi detaliate, autorităţile locale, cărora le revine administrarea cimitirelor, pot autoriza înhumarea acestor copii.

Prevederi referitoare la concediul de maternitate

a) copilul născut mort

Dacă legea nu prevede altfel, regimul juridic de drept comun se aplică mamelor copiilor născuţi morţi, cu condiţia ca autorităţile civile competente să fie informate în legătură cu naşterea acestor copii, de către personalul medical prezent la naştere.

Începând cu 1 martie 2007, concediul de maternitate remunerat este fixat la 26 de săptâmâni, la care se pot adăuga încă 16 săptămâni neremunerate.

Activitatea profesioanală nu poate fi reluată într-un termen mai mic de 4 săptămâni de la naştere. Cu toate acestea, prevederea legală dă posibilitatea mamelor care doresc, să-şi reia activitatea, înainte de terminarea concediului de maternitate.

b) copilul născut fără viaţă înainte de a atinge limita legală de viabilitate

Mamele acestor copii nu pot beneficia de concediu de maternitate, dar pot obţine concediu medical.

MAREA BRITANIE

Legea din 1992 privind înregistrarea naşterilor şi a deceselor
, cu modificările şi completările ulterioare a definit copilul născut mort şi, totodată, a coborât de la 28 la 24 numărul săptămânilor de sarcină pentru a se putea face o diferenţiere între avorturile spontane şi naşterea unui copil mort.

În cazul în care copilul moare, după ce în momentul naşterii a prezentat unele semne de viaţă, este considerat născut viu, independent de durata sarcinii.

Prevederi referitoare la declararea şi înregistrarea naşterii

a) copilul născut mort

Copilul născut mort trebuie să fie declarat la Oficiul stării civile teritorial competent. Aceşti copii sunt înregistraţi într-un registru specific, destinat acestei categorii. În această situaţie, părinţii pot da un nume şi un prenume copiilor lor.

b) copilul născut mort înainte de a atinge limita legală de viabilitate
Copiii născuţi fără viaţă, înainte de sfârşitul celei de-a 24 săptămâni de sarcină sunt consideraţi ca fiind rezultatul unui avort spontan şi nu fac obiectul niciunei înregistrări la Oficiul stării civile.

Cu toate acestea, prestatorii de servicii medicale din cadrul Serviciului naţional de sănătate sunt încurajaţi să furnizeze, părinţilor care doresc, un document specific care să ateste naşterea unui astfel de copil.

Prevederi referitoare la înhumare

a) copiii născuţi morţi

Corpul copiilor născuţi morţi trebuie să fie înhumat sau incinerat. În acest scop, serviciile de stare civilă, după înregistrarea naşterii unui copil născut mort, eliberează părinţilor, un document, pe baza căruia pot proceda la înhumare sau la incinerare. În mod obişnuit, pentru aceste servicii funerare nu sunt percepute onorarii. Cu toate acestea, pentru a putea acoperi cheltuielile aferente înmormântării, părinţii pot primi alocaţii specifice, cu titlu de sprijin financiar, 

La începutul anilor '80, copiii născuţi morţi erau înhumaţi într-o manieră anonimă, uneori fără ştirea părinţilor.

De atunci, profesioniştii implicaţi (în particular, Serviciu naţional de sănătate şi Administraţia crematoriilor şi cimitirelor umane) recomandă respectarea liberei alegeri a părinţilor. De asemenea, înhumările individuale sunt privilegiate.

b) copilul născut fără viaţă inainte de a atinge limita legală de viabilitate

În urma raportului Grupului de lucru privind ţesuturile fetale, publicat în anul 1989 şi a recomandărilor Administraţiei crematoriilor şi cimitirelor umane emise în anul 2004, au fost definite în 2006, modalităţile de răspundere juridică pentru corpul copiilor născuţi fără viaţă şi care din punct de vedere juridic nu sunt consideraţi copii născuţi morţi. Acest document, care nu se aplică în Scoţia, preconizează respectul pentru alegerea părinţilor.

În practică, părinţii dispun în mod liber, cu privire la corpul copiilor lor născuţi fără viaţă şi decid cu privire la modul şi locul înhumării.

Administraţia cimitirelor şi crematoriilor are obligaţia de a verifica dacă durata sarcinii s-a finalizat potrivit prevederilor legale, iar autorităţile competente eliberează părinţilor un document care să ateste decesul.

Acest document este remis, atunci când avortul spontan a avut loc după o perioadă de gestaţie de cel puţin 12 săptămâni.

Mai mult decât atât, majoritatea spitalelor organizează înhumarea sau incinerarea pentru copiii născuţi fără viaţă (14 sau 16 săptămâni de sarcină), în timp ce restul, având sub această vârstă, sunt eliminaţi, dar separat de deşeurile medicale.

În ceea ce priveşte Scoţia, Grupul de lucru cu privire la modalităţile de înhumare şi incinerare, constituit la solicitarea Guvernului, a făcut cunoscut în martie 2008, că această sarcină incumbă autorităţilor locale, pe baza practicilor existente, în consultare cu  Administraţia cimitirelor şi crematoriilor, răspunzând astfel nevoilor părinţilor.

Prevederi referitoare la concediul de maternitate

a) copilul născut mort

Mama unui copil declarat născut mort poate pretinde integralitatea concediului de maternitate,  a cărui durată totală este de 52 săptămâni, din care 39 săptămâni sunt remunerate.

b) copilul născut fără viaţă înainte de a atinge limita legală de viabilitate

În această situaţie, mama poate beneficia de un concediu medical.

OLANDA

Legea din 1991 privind activităţile de pompe funebre
 defineşte copilul născut mort.

Potrivit dispoziţiilor acestei legi, copilul născut mort vine pe lume după o durată a sarcinii de cel puţin 24 de săptămâni, iar la naştere nu manifestată niciun semn de viaţă.

În cazul în care copilul a manifestat la naştere unele semne de viaţă, este considerat, independent de durata sarcinii, născut viu, cu o singură excepţie: corpul copiilor născuţi morţi nu intră sub incidenţa prevederilor de drept comun în materia activităţilor de pompe funebre.

Prevederi referitoare la declararea şi înregistrarea naşterii

a) copilul născut mort

Potrivit Codului civil
, pentru copiii veniţi pe lume fără viaţă se eliberează un act care se înregistrează în registrul de decese al localităţii (art. 1:19f).

Eliberarea unui asemenea act este obligatorie în cazul copiilor pentru care legea prevede în mod explicit şi care sunt calificaţi născuţi morţi, adică cei născuţi după o perioadă de gestaţie de cel puţin 24 de săptămâni.

b) copilul născut mort înainte de a atinge limita legală de viabilitate

Eliberarea unui act pentru copiii veniţi pe lume fără viaţă nu este obligatorie pentru copiii născuţi fără viaţă, înainte de sfârşitul celei de-a 24 săptămâni de sarcină.

Codul civil nu determină perioada minimă a sarcinii, necesară pentru eliberarea unui act care să ateste naşterea unui copil fără viaţă. Jurisprudenţa a stabilit această perioadă minimă necesară la 16 săptămâni.

În cazul copiilor născuţi între a 17-a şi a 24-a săptămână de sarcină, părinţilor li se eliberează un act de stare civilă, pentru copilul născut fără viaţă. Dacă doresc, părinţii pot da un nume şi un prenume acestor copii. De asemenea, pot fi înscrişi în livretul de familie, independent de calificarea juridică dată acestor copii.

Prevederi referitoare la înhumare

a) copiii născuţi morţi

Potrivit Legii cu privire la activităţile de pompe funebre, corpul copiilor născuţi morţi este supus aceluiaşi regim juridic, ca şi corpul oricărui alt defunct.

Astfel, aceşti copii ar trebui să fie înhumaţi sau incineraţi.

b) copilul născut fără viaţă înainte de a atinge limita legală de viabilitate

Legea privind activităţile de pompe funebre nu se aplică în cazul copiilor care au venit pe lume la sfârşitul unei sarcini a cărui durată a fost mai mică de 24 de săptămâni, fie că s-au născut vii sau nu.

Prin urmare, obligaţia înhumării sau incinerării nu există în cazul copiilor născuţi vii, înainte de termenul de 24 de săptămâni de sarcină şi decedaţi după câteva ore de la naştere şi nici pentru copiii născuţi fără viaţă şi care din punct de vedere juridic nu sunt consideraţi născuţi morţi.

Cu toate acestea, părinţii pot proceda la înhumarea sau incinerarea acestor copii, cu condiţia de a li se elibera un act de deces sau un document care să ateste naşterea unui copil fără viaţă.
Potrivit Codului civil, în perioada necesară pentru îngroparea sau arderea cadavrelor, stabilită conform legii, instituţia care se ocupă cu această problemă poate fi însărcinată cu realizarea raportului de deces. În alte situaţii raportul va fi întocmit de primarul localităţii pe raza căreia s-a produs decesul sau de procuror.

Prevederi referitoare la concediul de maternitate

a) copilul născut mort

Atunci când naşterea survine după o durată a sarcinii de cel puţin 24 de săptămâni, copilul este calificat de lege ca fiind "născut mort", iar mama acestui copil are dreptul la concediu de maternitate potrivit reglementărilor din dreptul comun. Potrivit Codului muncii, durata totală a concediului de maternitate este stabilită la 16 săptămâni: între a 4-a şi a 6-a săptămână înainte de data presupusă a naşterii şi cel puţin 10 săptămâni după naştere.

b) copilul născut fără viaţă înainte de a atinge limita legală de viabilitate

Din punct de vedere juridic, durata sarcinii nu este finalizată printr-o naştere, ci printr-un avort. În aceste condiţii, mama nu poate beneficia de concediu de maternitate. Cu toate acestea, dacă este necesar, ea poate primi un concediu medical.

SPANIA

În secţiunea sa consacrată înregistrării naşterilor, Legea privind registrele de stare civilă din 1957, cu modificările şi completările ulterioare
, defineşte "copiii născuţi morţi" ca fiind "creaturi avortate prematur după mai mult de 180 de zile de viaţă intrauterină".

În plus, articolul 30 din Codul civil
 încadrează copilul născut viu ca având "faţă umană şi trăieşte mai puţin de 24 de ore complet detaşat de pântecele mamei".

Copiii născuţi vii, care au trăit mai puţin de 24 de ore după secţionarea cordonului ombilical sunt consideraţi copii născuţi morţi.

Prevederi referitoare la declararea şi înregistrarea naşterii

a) copilul născut mort

"Copilul născut mort" este înregistrat într-un fişier administrativ special denumit "avortoni", care nu reprezintă un registru de stare civilă.

În acest fişier sunt înscrise datele cu privire la starea civilă a mamei, precum şi principalele elemente de identificare a naşterii unui copil mort, de exemplu: locul şi ora naşterii, vârsta aproximativă. În acest caz, copiii nu pot primi un prenume.

Comisia pentru justiţie a Congresului deputaţilor a aprobat la 26 iunie 2007 cu unanimitate o propunere de rezoluţie, în care s-a solicitat Guvernului să pregătească, în termen de 6 luni, un proiect de lege destinat să modifice condiţiile privind înregistrarea naşterii în registrele de stare civilă. Această iniţiativă nu a fost urmată.

În proiectul de lege se prevedea că părinţii pot obţine înregistrarea atât a naşterii cât şi a decesului copiilor lor, care au murit pe parcursul sarcinii, la naştere sau în termen de 24 de ore după naştere, cu condiţia ca durata sarcinii să fi fost de cel puţin şase luni.

Această prevedere a vizat apropierea statutului "copiilor născuţi morţi" (sau decedaţi într-un termen de 24 ore de la naştere) de cel al copiilor născuţi vii, cu condiţia ca durata sarcinii să fie de cel puţin şase luni.

Potrivit acestei prevederi legale, părinţii ar fi putut să-şi înscrie "copiii născuţi morţi" în livretul de familie şi totodată ar fi putut să dea un prenume acestor copii.

b) copilul născut mort înainte de a atinge limita legală de viabilitate
"Copiii născuţi morţi", după o perioadă de gestaţie de mai puţin de 180 de zile,nu fac obiectul niciunei înregistrări în registrele de stare civilă.
Prevederi referitoare la înhumare
Comunităţile autonome îşi exercită competenţele în cadrul reglementărilor generale stabilite la nivel naţional. Acestea sunt în prezent definite prin Decretul nr. 2263 din 20 iulie 1974 pentru aprobarea Regulamentului poliţiei sanitar-mortuare
.
Această prevedere legală precizează că "resturile umane suficient de importante, provenind din avorturi spontane sunt considerate cadavre şi tratate ca atare, adică sunt îngropate sau incinerate". În această situaţie, singura formalitate cerută în mod obligatoriu, se referă la obţinerea unui certificat care să ateste existenţa acestor resturi umane, precum şi provenienţa lor.

Un proiect de decret, pentru modificarea textului decretului din 1974 se află în studiu. Potrivit acestui proiect, numai corpul copiilor decedaţi, după o perioadă de gestaţie de mai mult de 28 de săptămâni, va fi considerat "un rest uman suficient de important".

Prevederi referitoare la concediul de maternitate
a) copilul născut mort

Mama unui copil considerat din punct de vedere juridic ca "născut mort" beneficiază de concediu de maternitate.

Cu toate acestea, la cerera sa, mama îşi poate relua activitatea profesională, după o perioadă de repaus obligatoriu de şase săptămâni.

b) copilul născut fără viaţă înainte de a atinge limita legală de viabilitate

Dacă durata sarcinii nu se finalizează printr-o naştere stricto sensu, femeia nu poate beneficia decât de un concediu medical.

CONCLUZII
a) nu se realizează înregistrări în registre dacă perioada de sarcină este mai mică de 180 de zile

• Belgia - art. 326 Cod civil;
• Franţa - cap. I, art. 3-7 din Decretul Ministerului de Justiţie din 3 martie 1996;
   • Grecia - art. 37, alin. 3 din Legea 344/1976;
• Luxemburg - conform practicii medicale şi administrative;
• Austria - Legea din 1983 privind actele de stare civilă;
• Spania.
b) copiii născuţi morţi înainte de sfârşitul perioadei de şase luni de sarcină nu sunt înregistraţi

• Spania - art. 30 şi 45 din Legea din 8 iunie 1957 privind registrul civil
, coroborat cu art. 30 Cod civil.,  secţ. 171-174 din Regulamentul privind registrul civil
;

• Elveţia - art. 66 para. 1 din Legea privind statutul civil; 

c) copiii născuţi morţi înainte de sfârşitul unei perioade de sarcină de 22 săptămâni nu sunt înregistraţi în registrele de stare civilă 

• Portugalia - art. 209 din Codul privind statutul civil
;
• Olanda - secţ. 19 i Cod civil şi Legea privind înhumările din 12 aprilie 1995;
• Danemarca - perioada a fost redusă de la 28 de săptămâni, de la 1 aprilie 2004;
• Franţa - Legea nr. 93/1993 cu privire la starea civilă, familie şi drepturile copilului; Circulara nr. 2001-576 din 30 noiembrie 2001 privind copiii decedaţi înainte de declararea şi înregistrarea naşterii.
d) perioada maximă de sarcină pentru care nu se realizează înregistrări în registrele de stare civilă este de 24 de săptămâni

• Marea Britanie - Legea din 1992 privind înregistrarea naşterilor şi a deceselor.
e) perioada maximă de sarcină pentru care nu se realizează înregistrări în registrele de stare civilă este de 28 de săptămâni

• Italia
f) pierderea sarcinii nu este consemnată în registrele de stare civilă atunci când copilul a cântărit mai puţin de 500 de grame 

• Germania - art. 29 alin.3 din Legea privind starea civilă;
• Austria - art. 23 alin. 4 şi urm. din Legea  moaşelor.
g) înhumarea acestor fetuşi este permisă în mai multe ţări

• Germania - Legea cu privire la actele de stare civilă din 1998; 
• Austria - potrivit reglementărilor landurilor;
• Belgia -  Circulara Ministerului de Interne din 9 septembrie 1999;
• Spania - Decretul nr. 2263 din 20 iulie 1974 pentru aprobarea Regulamentului poliţiei sanitar-mortuare ; 

• Luxemburg - la solicitarea familiei, înmormântarea urmând să se facă în mormântul familiei;
• Irlanda - potrivit reglementărilor locale;

